SKLEP SVETA (SZVP) 2017/2303

z dne 12. decembra 2017

v podporo nadaljnjemu izvajanju Resolucije Varnostnega sveta ZN 2118 (2013) in sklepa Izvršnega sveta OPCW EC-M-33/DEC.1 o uničenju sirskega kemičnega orožja v okviru izvajanja Strategije EU proti širjenju orožja za množično uničevanje

SVET EVROPSKE UNIJE JE –

ob upoštevanju Pogodbe o Evropski uniji ter zlasti členov 28(1) in 31(1) Pogodbe,

ob upoštevanju predloga visokega predstavnika Unije za zunanje zadeve in varnostno politiko,

ob upoštevanju naslednjega:

Evropski svet je 12. decembra 2003 sprejel Strategijo EU proti širjenju orožja za množično uničevanje (v nadaljnjem besedilu: Strategija), ki poudarja, da imata Konvencija o prepovedi razvoja, proizvodnje, kopičenja zalog in uporabe kemičnega orožja ter o njegovem uničenju in OPCW ključno vlogo pri ustvarjanju sveta brez kemičnega orožja.

Svet je 9. decembra 2013 sprejel Sklep 2013/726/SZVP (1) v katerem je podprl zagotavljanje orodij za presojo razmer v zvezi z varnostjo skupne misije OPCW in ZN o uničenju sirskega kemičnega orožja, tako da se OPWC zagotovijo satelitski posnetki in sorodne informacije Satelitskega centra Evropske unije (SatCen). Sklep 2013/726/SZVP je prenehal veljati 30. septembra 2015.

Tehnični sekretariat OPCW je 10. julija 2017 zahteval, da začne Unija ponovno dajati na voljo satelitske posnetke za operacije, ki jih izvaja v Siriji. Po mnenju OPCW je bila ta storitev zelo koristna pri napotitvi misije za ugotavljanje dejstev in drugih skupin, na primer skupine za oceno ujemanja med prijavljenim in dejanskim stanjem, v Sirijo, zlasti kar zadeva varnost osebja in nemoteno izvedbo misij.

Unija odločno in dosledno podpira OPCW pri izvajanju njenega mandata. Unija je v izjavi z dne 7. aprila 2017 poudarila, da bo Unija še naprej podpirala prizadevanja in delo OPCW, zlasti v Siriji, vključno z misijo za ugotavljanje dejstev in Skupnim preiskovalnim mehanizmom OPCW v okviru ZN, pri preiskovanju uporabe kemičnega orožja.

SPREJEL NASLEDNJI SKLEP:

Člen 1

1. Unija podpira dejavnosti OPCW, tako da prispeva k stroškom, povezanim z inšpekcijskimi pregledi in preverjanjem uničenja sirskega kemičnega orožja, ter stroškom, povezanim z dejavnostmi, ki dopolnjujejo osnovne predpisane naloge v podporo RV ZN 2118 (2013) in EC-M-33/DEC.1 ter naknadnim sorodnim resolucijam in sklepom.

2. Namen projekta, podprt s tem sklepom, je zagotavljati orodja za presojo razmer v zvezi z varnostjo misije za ugotavljanje dejstev, vključno s stanjem cestnega omrežja, tako da se OPCW zagotovijo satelitski posnetki SatCen.

Podroben opis projekta je v prilogi.

Člen 2

1. Za izvajanje tega sklepa je odgovoren visoki predstavnik Unije za zunanje zadeve in varnostno politiko(VP).

2. Tehnična izvedba projekta iz člena 1(2) se zaupa OPCW. To nalogo opravlja pod odgovornostjo VP. V ta namen VP sklene potrebne dogovore z OPCW.

Člen 3

1. Referenčni finančni znesek za izvajanje projekta iz člena 1(2) znaša 1 003 717,00EUR.

2. Odhodki, ki se financirajo iz zneska iz odstavka 1, se upravljajo v skladu s postopki in pravili, ki se uporabljajo za proračun Unije.

3. Komisija nadzira pravilnost upravljanja odhodkov iz odstavka 1. V ta namen z OPCW sklene sporazum o financiranju. V sporazumu o financiranju se določi, da OPCW poskrbi za prepoznavnost prispevka Unije ustrezno njegovemu obsegu.

4. Komisija si prizadeva skleniti sporazum o financiranju iz odstavka 3 čim prej po začetku veljavnosti tega sklepa. Svet obvesti o kakršnih koli težavah v tem postopku in o datumu sklenitve sporazuma o financiranju.

Člen 4

1. VP o izvajanju tega sklepa poroča Svetu na podlagi rednih poročil, ki jih pripravi OPCW. Ta poročila so podlaga za oceno, ki jo opravi Svet.

2. Komisija zagotovi Svetu informacije o finančnih vidikih izvajanja projekta iz člena 1(2).

Člen 5

1. Ta sklep začne veljati na dan sprejetja.

2. Ta sklep preneha veljati 12 mesecev po datumu sklenitve sporazuma o financiranju med Komisijo ter OPCW iz člena 3(3) oziroma šest mesecev po začetku njegove veljavnosti, če do tedaj navedeni sporazum o financiranju ni sklenjen.

(1) Sklep Sveta 2013/726/SZVP z dne 9. decembra 2013 o podpori Resoluciji VS ZN 2118 (2013) in sklepu Izvršnega sveta OPCW EC-M-33/Dec.1 v okviru izvajanja Strategije EU proti širjenju orožja za množično uničevanje (UL L 329, 10.12.2013, str. 41).

(2) Sklep Sveta (SZVP) 2015/2215 z dne 30. novembra 2015 o podpori RVSZN 2235 (2015) pri ustanovitvi Skupnega preiskovalnega mehanizma OPCW v okviru ZN za ugotavljanje storilcev kemičnih napadov v Sirski arabski republiki (UL L 314, 1.12.2015, str. 51).

PRILOGA

1. Ozadje

Potem ko naj bi bilo avgusta 2013 na območju Gute v Damasku domnevno uporabljeno kemično orožje, je bil 14. septembra 2013 kot plod diplomatskih prizadevanj za zaustavitev programa Sirske arabske republike za kemično orožje sprejet okvir za odpravo sirskega kemičnega orožja, dogovorjen med Rusko federacijo in Združenimi državami Amerike.

Izvršni svet Organizacije za prepoved kemičnega orožja (OPCW) je 27. septembra 2013 sprejel zgodovinski sklep o uničenju sirskega kemičnega orožja (EC-M-33/Dec.1), s katerim je določil pospešen program za odpravo sirskega kemičnega orožja. Sirija je 14. oktobra 2013 uradno postala država pogodbenica Konvencije o prepovedi razvoja, proizvodnje, kopičenja zalog in uporabe kemičnega orožja in o njegovem uničenju. Skupna misija OPCW-ZN o uničenju sirskega kemičnega orožja (v nadaljnjem besedilu: skupna misija) je bila uradno vzpostavljena 16. oktobra 2013, njena glavna naloga pa je nadzirati pravočasno odpravo sirskega kemičnega orožja na najbolj varen in varovan način. Unija je v posebni skrbniški sklad OPCW za Sirijo, ki je bil ustanovljen prav za ta namen, prispevala 12 milijonov EUR za financiranje dejavnosti za popolno uničenje sirskih zalog kemičnih materialov.

Kot rezultat skupne misije in v sodelovanju s sirsko vlado je bilo do avgusta 2014 vse kemično orožje, ki ga je Sirija prijavila, odvzeto in uničeno zunaj ozemlja Sirije. Skupna misija je zadano nalogo izpolnila in svoje delovanje zaključila 30. septembra 2014. Kljub tem prizadevanjem pa poročanja o domnevni nadaljnji uporabi kemičnega orožja ne pojenjajo, zato OPCW še naprej opravlja preostale inšpekcijske preglede in preverjanja.

Generalni direktor OPCW je 29. aprila 2014 ustanovil misijo OPCW za ugotavljanje dejstev (v nadaljnjem besedilu: misija za ugotavljanje dejstev), katere naloga je ugotoviti resničnost informacij o domnevni uporabi strupenih kemikalij v sovražne namene v Sirski arabski republiki. Misija za ugotavljanje dejstev podpira skupni preiskovalni mehanizem, ki je bil ustanovljen z resolucijo Varnostnega sveta ZN (RVSZN) 2235 (2015) in ki se uporablja za identifikacijo storilcev, organizatorjev, sponzorjev in oseb, ki so kako drugače vpletene v uporabo kemikalij kot orožja v Sirski arabski republiki. Zaradi dvomov, ali je Sirija OPCW zares v celoti in pravilno prijavila svoj program za kemično orožje, je generalni direktor vzporedno vzpostavil tudi skupino strokovnjakov, t. i. skupino za oceno ujemanja med prijavljenim in dejanskim stanjem (DAT), da bi v sodelovanju z zadevnimi sirskimi organi odpravila vrzeli in nedoslednosti, odkrite v sirski prijavi. DAT in misija za ugotavljanje dejstev še vedno delujeta. Misije OPCW v Siriji, iz katere še naprej prihajajo poročila o primerih domnevne uporabe kemičnega orožja, se nadaljujejo in bodo potrebovale podporo s satelitskimi posnetki za vizualno presojo in varnostne ocene pred napotitvijo skupin v državo.

Unija v okviru strategije EU proti širjenju orožja za množično uničevanje zagotavlja podporo misijam OPCW v Siriji, in sicer na podlagi Sklepa Sveta 2013/726/SZVP o podpori RVSZN 2118 (2013) in EC-M-33/DEC 1. V Sklepu 2013/726/SZVP je podprto zagotavljanje orodij za presojo razmer v zvezi z varnostjo skupne misije, med drugim tudi stanja cestnega omrežja, tako da se OPCW zagotovijo satelitski posnetki in sorodni informacijski izdelki Satelitskega centra Evropske unije (SatCen). SatCen je podporo OPCW s satelitskimi posnetki zagotavljal do 30. septembra 2015. Ta storitev je bila izredno koristna pri napotitvi misije za ugotavljanje dejstev in drugih skupin v Sirijo (npr. DAT), zlasti kar zadeva varnost osebja in nemoteno izvedbo misij.

OPCW je 10. julija 2017 pozvala, naj se po izteku veljavnosti Sklepa 2013/726/SZVP znova začnejo zagotavljati satelitski posnetki, narejeni s satelitskim sistemom Unije.

2. Splošni cilji projekta

Splošni cilj projekta je podpora misijam OPCW, povezanim z Sirsko arabsko republiko, pa tudi misiji za ugotavljanje dejstev in DAT.

Posebni cilji tega projekta so:

— oceniti stanje cestnega omrežja, zlasti za odkrivanje cestnih blokad in območij z oteženim cestnim prometom;

— preveriti točnost sirskega poročanja OPCW;

— oceniti objekte in okolico objektov;

— okrepiti presojo razmer na terenu, kar zadeva varnost na terenu in namestitev trajne misije v Sirsko arabsko republiko, pa tudi z vidika lokacij, ki bodo obiskane/na katerih bodo opravljeni inšpekcijski pregledi.

3. Opis dejavnosti

Ad-hoc določanje nalog SatCen-a, skladno s Sklepom Sveta 2014/401/SZVP, na območju interesa (Area of interest - AOI) (lokacije interesa v suvereni državi Siriji) in skladno z mandatom ESZD – vključno s pripadajočim upravljanjem in poročanjem – v naslednji obliki in vrsti:

— produkti in storitve slikovnih obveščevalnih podatkov (IMINT) in geoprostorskih obveščevalnih podatkov (GEOIN), kot so opisani v portfelju produktov in storitev SatCen (1) za krizno odzivanje, oceno razmer, podrobno analizo, načrtovanje ravnanja v nepredvidljivih razmerah in kartiranje, na primer: — poročila o prvem vtisu (First Impression Reports – FIR) v odziv na krizne razmere; — informativni dopisi (Briefing Notes - BN) o lokaciji interesa (Location of Interest - LOI) (2); — poročila (Reports - Rs) o LOI s pomočjo opisnega besedila, pomožnih informacij, vektorskih informacij, virov ter ene ali več slik, ki predstavljajo predmet/objekt in njegovo okolico; — dokumentacija (dossiers - Ds) z obveščevalnimi poročevalskimi dokumenti o bolj zahtevnih področjih, sestavljenih iz LOIs; — študije izvedljivosti (Feasibility Studies - FSs), potrebne za predoceno produktov; — sveženj geoprostorskih dokumentov za podporo ravnanju v nepredvidljivih razmerah (Geospatial Contingency Support Package – GCSP) s poudarkom na evakuiranju z uporabo satelitskih posnetkov, pomožnih virov in po potrebi preverjenih informacij s terena kot glavnih virov; — slikovni zemljevidi (Image Maps - IMs) z relevantnimi in posodobljenimi tematskimi informacijami o specifičnih lokacijah interesa; — ortofoto zemljevidi (Orthoimage Maps - OMs) z mrežno sliko-zemljevidom, vključno s satelitskimi posnetki specifične lokacije interesa; — mestni zemljevidi (City Maps - CMs) s celovitimi temeljnimi informacijami o mestu v podrobnem merilu; — zbirke zemljevidov (Map Books - MBs), pridobljenih z analiznimi tehnikami geografskega informacijskega sistema (GIS), analizo terena, lokacijo storitev na mestnih območjih itd.; — zemljevidi pokritosti (Map Coverage - MC) s celovitimi temeljnimi informacijami o obširnih področjih;

— podpora osebju misije OPCW na terenu: produkti, pridobljeni iz slikovnega materiala, za načrtovane poti (npr. produkti za analizo poti, s katerimi se oceni stanje cestnega omrežja);

— usposabljanje osebja OPCW v prostorih SatCen: tehnično usposabljanje o GEOINT, usposabljanje o programski opremi ArcGIS in usposabljanje o uporabi produktov IMINT. Možno bi bilo tudi usposabljanje v prostorih OPCW, če bi bilo ocenjeno kot izvedljivo.

SatCen bo podporo zagotavljal s poročili o prvem vtisu (ali ekvivalentno podporo (3)) – med trajanjem projekta, kot je določeno v točki 8, bo vsak teden pripravil največ pet poročil.

4. Pričakovani rezultati

Pričakovani rezultati projekta so:

— ocenjeno stanje cestnega omrežja, zlasti odkrite cestne blokade in območja z oteženim cestnim prometom;

— večja varnost izbrane poti za napotitev skupin za inšpekcijske preglede in preverjanja;

— preverjena sirska poročila;

— ocenjeni objekti in okolica objektov;

— zagotavljanje boljše presoje razmer skupinam za inšpekcijske preglede in preverjanja;

— zagotavljanje podpore DAT in misiji za ugotavljanje dejstev;

— večja sposobnost ocene objektov in okolice objektov;

— boljša usposobljenost osebja OPCW za uporabo satelitskih posnetkov, upravljanje podatkovne zbirke teh posnetkov in uporabo orodja ARCGIS, s katerim je mogoče z analizo posnetkov izdelati produkte za potrebe OPCW.

5. Upravičenci do projekta

OPCW bo upravičenka iz tega projekta za vizualno presojo in varnostne ocene pred napotitvijo skupin v Sirijo.

Upravičenec iz tega projekta bo tudi skupni preiskovalni mehanizem OPCW v okviru ZN, saj se zanaša na delo misije za ugotavljanje dejstev.

6. Skupina za izvajanje projekta

Ukrep bo izvajala OPCW v sodelovanju s SatCen, ki ima sedež v kraju Torrejon de Ardoz v Španiji.

Skupino za izvajanje projekta bosta sestavljala odgovorni tehnični uradnik OPCW in uradnik SatCen, pristojen za vodenje projekta. Skupina za izvajanje projekta bo pristojna za upravljanje celotnega projektnega cikla, vključno z določitvijo pravnih, vodstvenih, nadzornih in verifikacijskih okvirov, za zagotovitev, da bo projekt dejansko prinesel rezultate, in zaporočanje.

7. Prepoznavnost Unije

Prepoznavnost financiranja Unije na dogodkih ali srečanjih OPCW: finančna podpora Unije bo izpostavljena v poročilih generalnega direktorja OPCW in izvršnega sveta o navedenih dejavnostih. Na vseh projektnih dokumentih bo prikazana zastava Unije. Če bi takšno označevanje lahko ogrozilo privilegije in imunitete OPCW ali varnost osebja te organizacije ali končnih upravičencev, bo poskrbljeno za primerno alternativno ureditev.

8. Predvideno trajanje

Projekt bo predvidoma trajal 12 mesecev.

9. Usmerjevalni odbor

Usmerjevalni odbor za ta projekt bodo sestavljali predstavniki ESZD, OPCW in SatCen. Usmerjevalni odbor bo redno in vsaj vsakih šest mesecev pregledoval izvajanje sklepa, pri čemer bo uporabljal tudi elektronska sredstva sporazumevanja.

10. Poročanje

OPCW bo po šestih mesecih predložila opisno poročilo o napredku, da se pregleda napredek pri doseganju rezultatov projekta. Končno opisno in finančno poročilo bo predložila v šestih mesecih po koncu izvedbenega obdobja.

(1) Dok. SatCen, Products and Service Portfolio, Različica 2.4, 5. april 2017.

(2) Tipična največja geografska razsežnost lokacije interesa je 100 km2.

(3) Produkti SatCen so bili „pretvorjeni ali preneseni“ v ekvivalentne enote, in sicer na podlagi obsega podpore/stroškov, potrebnih za pripravo produkta, povezanega s poročilom o prvem vtisu. Dopis članom odbora „COST RECOVERY historical and proposal for modification of Implementation Procedures“ z dne 30. marca 2017.